കൃഷ്ണഗാഥ/ഒന്നാം ഭാഗം/ഉല്ലൂഖലബന്ധനം
1 വാടാതെ കാന്തി വളർക്കുമപ്പൈതൽതൻ	   
2 വീടായി മേനുമമ്മന്ദിരത്തിൽ	   
3 കേടായതേതുമേ കൂടാതെ ഗൂഢനായ്	   
4 ഊടാഭംചേർന്നങ്ങുറങ്ങുന്നേരം.	   
5 ചാടായി വന്നാനദ്ദാനവനെങ്കിലും	   
6 ചാടായിവന്നീല മേനിതന്നിൽ	   
7 ഓടായിവന്നു നുറുങ്ങിനാനെങ്കിലും	   
8 ഒടായിവന്നീല കൊല്ലുന്നേരം.	   
9 കായാവിൻ പൂവൊത്ത കാർവർണ്ണന്തന്നുടെ	   
10 തായായി നിന്ന യശോദ പിന്നെ	   
11 തന്മകൻതന്നെയും നന്മടിതന്നിൽവ	   
12 ച്ചുന്മേഷംപൂണ്ടു വസിക്കുന്നേരം	   
13 നെന്മേനിപ്പൂവൊത്തൊരമ്മേനി ചേഞ്ചെമ്മെ	   
14 വന്മേരുക്കുന്നുതാനെന്നപോലെ	   
15 ചീർത്തുനിന്നേറ്റവുമാർത്തയായ് വന്നിട്ടു	   
16 പാർത്തലംതന്നിലെ ചേർത്തു പിന്നെ	   
17 ഓർത്തു നിന്നീടിനാൾ "എന്മകനെന്തുപോൽ	   
18 ചീർത്തുനിന്നീടുന്നു" തെന്നിങ്ങനെ	   
19 ആരായി മേവുന്നതിന്നിവനെന്നുള്ള	   
20 താരാഞ്ഞു കാണേണമെന്നു നണ്ണി;	   
21 ഈശ്വരനെന്നുള്ളോരോർമ്മയുണ്ടായതു	   
22 മാച്ചുകളഞ്ഞാളമ്മായയപ്പോൾ.	   
23 "എന്നുടെ പൈതലെ" ന്നിങ്ങനെയുള്ളൊരു	   
24 നിർണ്ണയം പെണ്ണിയെടുത്തു പിന്നെ	   
25 അംബുജം വെല്ലുന്നൊരമ്മുഖംതന്നിലെ	   
26 ചുംബിച്ചു മേവിനാളമ്മ ചെമ്മെ.	   
27 പൊന്മയമായൊരു തൊട്ടിൽതൻ മീതെയ	   
28 ച്ചിന്മയന്തന്നെക്കിടത്തി നന്നായ്,	   
29 ദൃഷ്ടിയിലാക്കിത്തൻ കട്ടക്കിടാവുമായ്	   
30 തുഷ്ടിയായ് നിന്നാളങ്ങൊട്ടുനേരം.	   
31 കപൊലിഞ്ഞീടിനാനെന്മകനെന്നതും	   
32 വൻപോലും വാണിതാനുള്ളിൽ നണ്ണി	   
33 തെറ്റെന്നു പോയിത്തന്നുറ്റോരുമായിട്ടു	   
34 മറ്റുള്ള വേലകളാചരിച്ചാൾ.	   
35 കാറ്റായി വന്നാനക്കംസന്റെ ചൊല്ലാലെ	   
36 മാറ്റാനായുള്ളൊരു മറ്റൊരുത്തൻ.	   
37 ആറ്റൽക്കിടാവിനെച്ചീറ്റവുംപൂണ്ടങ്ങു	   
38 തൂറ്റിനിന്നീടിനാനേറ്റമേറ്റം.	   
39 അംബരം പൂണാത പൈതലെക്കൊണ്ടുപോ	   
40 യംബരം പൂകിച്ചാൻ ദാനവൻതാൻ.	   
41 "കൊന്നിവൻതന്നെ ഞാൻ തിന്നുകൊള്ളേണ" മി	   
42 ന്നെന്നവൻതന്നിലെ നണ്ണുമപ്പോൾ	   
43 പാരിച്ചുനിന്നു കനത്തുതുടങ്ങീത	   
44 ങ്ങാരോമൽപൈതൽതൻ പൂവലംഗം.	   
45 കണ്ഠം പിടിച്ചു മുറുക്കിനിന്നീടിനാൻ	   
46 കൊണ്ടൽനേർവണ്ണനുമെന്നനേരം	   
47 വന്മലതാനെന്നു തന്മനന്തന്നീല	   
48 ന്നിർമ്മലംതന്നെയും നണ്ണി നണ്ണി	   
49 മേല്പെട്ടുപോകുന്ന ദാനവനന്നേരം	   
50 കീഴ്പെട്ടായ് വന്നിതു യാനവേഗം.	   
51 പാരിച്ചുനിന്നങ്ങു വീഴുന്നനേരത്തു	   
52 പാറമേലായിതു ഭാഗ്യത്താലെ	   
53 വേറിട്ടുപോകാതെ പൈതലും പോന്നവൻ	   
54 മാറിടംതന്നിലുമായി വന്നു.	   
55 തള്ളിച്ചുഴന്നൊരു കാറ്റുമടങ്ങിതാ	   
56 യുള്ളിലെക്കാറ്റുമങ്ങവ്വണ്ണമേ.	   
57 വേഗത്തിൽ പോന്നിങ്ങു വീണവൻ ദേഹവും	   
58 ഏകമായുള്ളതനേകമായി	   
59 മംഗലദേവതാതങ്ങുന്നോൻ തൊട്ടുള്ള	   
60 തങ്ങനെയല്ലൊതാൻ വന്നു ഞായം.	   
61 പാറമേൽ വീണു മരിച്ച വൻകാറ്റിനു	   
62 മാറായിവന്നതോ ചേരുമല്ലൊ	   
63 മാറാതെ മേവുന്ന ബാലൻതൻ ലീലയ്ക്കു	   
64 മാറായി വന്നതും ചേരുവോന്നോ?	   
65 ദാനവപീഡകൊണ്ടാകുലരായുള്ള	   
66 വാനവർ കോലുന്ന താപത്തിനും	   
67 മാറായി വന്നുതപ്പൈതൽതന്നമ്മയ്ക്കു	   
68 മാറാതെ വീണൊരു കണ്ണുനീരും.	   
69 വാടാതെ നിന്നുള്ള മാല്യങ്ങളെല്ലാർക്കും 	   
70 ചൂടായിവന്നിട്ടേ പണ്ടേ കാമൂ.	   
71 നീടാർന്ന നന്ദനു മാനസമന്നേരം	   
72 ചൂടായിവന്നുപോൽ കാക പിച്ച.	   
73 ഏറ്റം ചുഴന്നുള്ള കാറാറായി വന്നൊരു	   
74 മാറ്റാനോടേറ്റം പഠിച്ചപോലെ	   
75 വട്ടത്തിൽ പാഞ്ഞങ്ങുഴന്നുതുടങ്ങിനാർ	   
76 കഷ്ടവും പൂണ്ടുള്ള വല്ലവിമാർ	   
77 പൈതലെക്കാണാഞ്ഞു പാരമുഴന്നവർ	   
78 കൈ തിരുമ്മീടിന നേരത്തപ്പോൾ	   
79 ദൂരവെ കാണായി പാറമേൽ വീണവൻ	   
80 മാറിടം ചേരുമപ്പൈതൽതന്നെ.	   
81 ഓടിയണഞ്ഞങ്ങെടുത്തുകൊണ്ടീടിനാർ	   
82 പേടിയും കൈവിട്ടു പേപ്പെടാതെ.	   
83 മാഴ്കാതെ വന്നിങ്ങു മാതാവിൻ കൈയിലേ	   
84 മാനിച്ചു നൽകിനാർ പിന്നെ നേരേ.	   
85 അക്ഷതനായ കുമാരകന്തന്നുടെ	   
86 രക്ഷയും ചെയ്തു തെളിഞ്ഞു പിന്നെ	   
87 ചുംബിച്ചു നിന്നവൻ നന്മുഖം തന്നിലേ	   
88 നന്മുല പിന്നെയും നല്കി നല്കി	   
89 വിജ്വരയായ യശോദയുമന്നേരം	   
90 വിസ്മിതയായി വിളങ്ങിനിന്നാൾ. 
. . . . . . . . . . . . . . . . . . . . . . . . . . . . . . . .	   
91 ഭർഗ്ഗപദാംബുജമുള്ളിലെ നണ്ണുന്ന	   
92 ഗർഗ്ഗമഹാമുനിയന്നൊരുനാൾ	   
93 ആനകദുന്ദുഭിതന്നുടെ ചൊല്ലിനാൽ	   
94 ആനായദേശത്തെഴുന്നള്ളിനാൻ.	   
95 കണ്ടൊരുനേരത്തു നന്ദനും ചെഞ്ചെമ്മേ	   
96 കൊണ്ടാടിപ്പൂജിച്ചു നിന്നു ചൊന്നാൻ:	   
97 "ഉത്തമരായുള്ള നിങ്ങളിന്നിങ്ങനെ	   
98 നിത്യമായോരോരോ ഗേഹം തോറും	   
99 ആഗതരാകായ്കിൽ പാതകമാണ്ടവർ	   
100 പാവിതരാകുന്നതെങ്ങനെ ചൊൽ?	   
101 കണ്ണുകൊണ്ടിങ്ങനെ കണ്ടതുകൊണ്ടേ ഞാൻ	   
102 പുണ്യവാനെന്നതോ വന്നുവല്ലോ.	   
103 തീർത്ഥികനായ നിൻ കാരുണ്യമുണ്ടാകിൽ	   
104 പ്രാർത്ഥിക്കുന്നുണ്ടു ഞാനൊന്നു മെല്ലെ.	   
105 പാരാതെ നമ്മുടെ പൈതങ്ങൾ രണ്ടിനും	   
106 പേരിട്ടുകൊള്ളേണമാകിലിപ്പോൾ."	   
107 ഇങ്ങനെ കേട്ടൊരു ഗർഗ്ഗനും ചൊല്ലിനാൻ:	   
108 "അങ്ങനെയാമല്ലോ നിൻ നിനവേ	   
109 വാട്ടമറ്റീടുന്ന യാദവന്മാരുടെ 	   
110 വാദ്ധ്യായനായ ഞാൻ പേരിടുമ്പോൾ.	   
111 ആനകദുന്ദുഭിതന്നുടെ സൂനുവെ	   
112 ന്നൂ നമറ്റോർക്കുമപ്പാപി കംസൻ,	   
113 കന്യക ചൊല്ലിന ചൊല്ലിനെക്കേൾക്കയാൽ	   
114 മുന്നമേയുണ്ടവനോർച്ച പാരം	   
115 മെല്ലവേ വന്നവൻ കൊന്നുനിന്നീടിലോ	   
116 വല്ലായ്മയാമല്ലോ പാരമെന്നാൽ	   
117 പൂരിൽ നിന്നീടുന്നോരാരുമേ കാണാതെ	   
118 പേരിട്ടുകൊള്ളു നാമെന്നേ വേണ്ടൂ."	   
119 ഇങ്ങനെ ചൊന്നവനങ്ങൊരു കോണിൽ പോയ്	   
120 മംഗലവാദവും ചെയ്തു ചെമ്മെ	   
121 നേരറ്റുനിന്നുള്ള ബാലന്മാർക്കന്നേരം	   
122 പേരിട്ടു മേവിനാൻ പേടി പോക്കി.	   
123 രാമനെന്നുള്ളൊരു നാമത്തെച്ചൊന്നാന	   
124 മ്മാമുനി രോഹിണീസൂനുവിന്നായ്.	   
125 കൃഷ്ണനെന്നുള്ളൊരു നാമവും ചൊല്ലിനാൻ	   
126 വൃഷ്ണികൾനാഥനായ് നിന്നവന്നും	   
127 പിന്നെയും ചൊല്ലിനാനന്യങ്ങളായ് നിന്നു	   
128 ധന്യങ്ങളായുള്ള നാമങ്ങളും	   
129 കൃഷ്ണനിലുള്ള ഗുണങ്ങളേയന്നേരം	   
130 കൃൽസ്നമായ് ചൊന്നാനന്നന്ദനോടായ്:	   
131 "ഇപ്പൈതൽതന്നുടെ സൽഭാവം ചൊല്ലുവാൻ	   
132 ഇപ്പാരിലാരുമേയില്ലയിപ്പോൾ	   
133 വിസ്മയമാണ്ട ഗുണങ്ങളെയോർക്കുമ്പോൾ	   
134 വിഷ്ണുവെന്നിങ്ങനെ ചൊല്ലാമത്രേ.	   
135 പങ്കജമങ്കയോ ശങ്കകൈവിട്ടിവൻ	   
136 തങ്കലേയെന്നി വസിക്കയില്ലെ.	   
137 ഭൂമിപന്മാർക്കെല്ലാം ഭൂതിദമായുള്ള	   
138 ഭൂമിയും പാർക്കിലിവന്നധീനം	   
139 ഇത്തരമായ ഗുണങ്ങളെയാളുന്ന	   
140 പുത്രനിന്നാർക്കുമേയെത്തിക്കൂടാ	   
141 നിന്നുടെ പുണ്യങ്ങൽതന്നുടെ വൈഭവം	   
142 എന്നതേ ചൊല്ലാവൂതിന്നമുക്കോ	   
143 വന്നു വന്നീടുന്ന വൈരികളെല്ലാർക്കും	   
144 വഹ്നിയായ് നിന്നു ദഹിക്കുമിവൻ	   
145 നിന്നുടെ ചിന്തിതമെല്ലാമേ സാധിക്കും	   
146 ഇന്നിവൻതന്നെ ലഭിക്കയാലെ.	   
147 പാലിച്ചുകൊൾകയിപ്പൈതലേയെന്നാൽ നിൻ	   
148 പാരിച്ച സങ്കടം പോക്കുവാനായ്."	   
149 നന്ദനോടിങ്ങനെ ചൊല്ലിന നന്മുനി	   
150 നന്ദിച്ചു പോയാന്തന്നിച്ഛയാലേ	   
151 നന്ദനൻതന്നുടെ വൈഭവം കേട്ടൊരു	   
152 നന്ദനും തന്നിലേ നന്ദിച്ചപ്പോൾ	   
153 ജായയോടെല്ലാം പറഞ്ഞുനിന്നീടുവാൻ	   
154 പോയകന്നീടുമകത്തു പൂക്കാൻ.
. . . . . . . . . . . . . . . . . . . . . . . .	   
155 മംഗലജാലങ്ങൾ പൊങ്ങിവന്നെങ്ങുമേ	   
156 തിങ്ങിനിന്നീടുന്ന ഗോകുലത്തിൽ	   
157 അംഗനമാരുമായങ്ങനെയെല്ലാരും	   
158 ഭംഗിയിൽനിന്നു വിളങ്ങുമന്നാൾ	   
159 ഓമനയായി വളർന്നു നിന്നീടുന്ന	   
160 രാമനും പിന്നെയക്കാർവർണ്ണനും	   
161 ചന്തമെഴുന്നൊരു ചെന്തൊണ്ടിവാതന്നിൽ	   
162 ദന്തങ്ങൾ പോന്നുവന്നങ്കുരിച്ചു	   
163 പല്ലവം പൂണ്ടൊരു മുല്ലയാം വല്ലിമേൽ	   
164 ഉല്ലാസമൊട്ടുകളെന്നപോലെ.	   
165 നന്മുല നല്കുവാനമ്മമാർ ചെന്നങ്ങു	   
166 സമ്മോദം പൂണ്ടു വിളിക്കയാലേ	   
167 ചെഞ്ചെമ്മേയുള്ളൊരു പുഞ്ചിരി തൂകുമ്പോൾ	   
168 കിഞ്ചന കാണായിവന്നുകൂടി.	   
169 പാലുണ്ണുന്നേരമപ്പോർമുല രണ്ടിനും	   
170 ചാലെത്തെളിഞ്ഞങ്ങറിയായ് വന്നു.	   
171 ദന്തങ്ങൾതന്നുടെയങ്കുരം കണ്ടിട്ടു	   
172 സന്തോഷം പൂണ്ടുള്ള വല്ലവിമാർ	   
173 വേഗത്തിൽ ചുംബിച്ച നേരത്തു നന്മുഖം	   
174 വേർവിടുത്തീടുവാൻ വല്ലീലാരും	   
175 വന്നുവന്നന്നന്നു കണ്ടുനിന്നീടുവോർ	   
176 കണ്ണിണതന്നെയുമവ്വണ്ണമേ.	   
177 മാലോകരുള്ളത്തിലാനന്ദമിങ്ങനെ	   
178 ചാല നല്കീടുന്ന ബാലകന്മാർ	   
179 ഭൂതലംതന്നിൽ തമിണ്ണുതുടങ്ങിനാർ	   
180 നൂതനമായൊരു കാന്തിയുമായ്.	   
181 പാലഞ്ചും പുഞ്ചിരി തൂകിനന്നങ്ങനെ	   
182 നാലഞ്ചു നാളങ്ങു ചെന്നവാറെ	   
183 മെല്ലെമെല്ലെന്നങ്ങിഴഞ്ഞുതുടങ്ങിനാർ	   
184 കല്ലിലും മുള്ളിലും പൂഴിയിലും.	   
185 ഓമനവായ്മലർതേറൽ വീണേറ്റവും	   
186 കോമളമാകുമമ്മാറുതന്നെ	   
187 ചാലപ്പുണർന്നു പുണർന്നുനിന്നീടിനാർ	   
188 നീലക്കണ്ണാരുമങ്ങമ്മമാരും.	   
189 മുട്ടുംപിടിച്ചങ്ങു നിന്നുതുടങ്ങിനാർ,	   
190 ഒട്ടുനാളങ്ങനെ ചെന്നവാറേ	   
191 മുട്ടും വെടിഞ്ഞുനിന്നൊട്ടു നടക്കയും	   
192 പെട്ടെന്നു വീഴ്കയും കേഴുകയും	   
193 അമ്മമാർ ചെന്നങ്ങു തെറ്റെന്നെടുക്കയും	   
194 എന്മകൻ വാഴ്കെന്നു ചൊല്ലുകയും	   
195 പൂഴി തുടയ്ക്കയും മെയ്യിൽ മുകയ്ക്കയും	   
196 കേഴൊല്ലായെന്നങ്ങു ചൊല്ലുകയും	   
197 ഇങ്ങനെയോരോരോ വേലകളുണ്ടായി	   
198 മംഗലം പൊങ്ങുന്ന ഗോകുലത്തിൽ.	   
199 വല്ലവിമാരുടെ കണ്ണുകൾക്കീടുന്ന	   
200 പുണ്യങ്ങളായുള്ള ബാലകന്മാർ	   
201 അങ്കണംതന്നിൽ നടന്നുതുടങ്ങിനാർ	   
202 കിങ്കിണിതന്നൊലി പൊങ്ങപ്പിന്നെ.	   
203 ആസ്ഥയിൽനിന്നുള്ള ചങ്ങാതിമാരുമ	   
204 മ്മൂത്തവനായുള്ള രാമനുമായ്	   
205 ചാലക്കളിച്ചു പുളച്ചുതുടങ്ങിനാൻ	   
206 നീലക്കാർവർണ്ണനമ്മന്ദിരത്തിൽ	   
207 "വെണ്ണ കാണുണ്ണീ! നിനക്കെ"ന്നു ചൊല്ലുമ്പോൾ	   
208 പെണ്ണുങ്ങൾ ചാരത്തു തിണ്ണം ചെല്ലും.	   
209 വാഴപ്പഴത്തിൻറെ വർത്തയെക്കേൾക്കുമ്പോൾ	   
210 വായും പിളർന്നവൻ മുന്നിൽ ചെല്ലും	   
211 പാച്ചോറു കേൾക്കുമ്പോളാച്ചിമാർ പിന്നാലെ	   
212 പാച്ചൽ തുടങ്ങീടും പാരം പിന്നെ.	   
213 വെല്ലമെന്നിങ്ങനെ ചൊല്ലിനിന്നീടിലോ	   
214 വെള്ളമുറന്നെഴും വായിലപ്പോൾ.	   
215 മാധുര്യസാരത്തിൽച്ചെന്നു തുടങ്ങീതു	   
216 മാനസമിങ്ങനെ നാളിൽനാളിൽ	   
217 ആനായമാനിനിമാരുടെ മാനസം	   
218 മാനിച്ചവൻതങ്കലെന്നപോലെ.	   
219 വെണ്ണയും പാലുംതൊട്ടുള്ളൊരു വങ്കൊതി	   
220 തിണ്ണമെഴുന്നു തുടങ്ങുകയാൽ	   
221 ആച്ചിമാരോരോ വേലയ്ക്കു പോകുമ്പോൾ	   
222 ഓർച്ച തുടങ്ങീതു മെല്ലെ മെല്ലെ	   
223 പാൽവെണ്ണ ചേർന്നുള്ള ഭാജനമോരോന്നിൽ	   
224 പാഞ്ഞുതുടങ്ങീതക്കണ്ണിണയും.	   
225 കണ്ണിണ ചെല്ലുന്ന നൽവഴി കണ്ടിട്ടു	   
226 കൈകളും ചെന്നുതുടങ്ങി മെല്ലെ.	   
227 പാൽവെണ്ണതന്നിലക്കൈകൾ പോയ് ചെല്കയാൽ	   
228 നാവിന്നുമാനന്ദമായ്ത്തുടങ്ങി.	   
229 ഉണ്ണിവയറ്റിനു കിഞ്ചന പൊങ്ങുവാൻ	   
230 ഉള്ളോരുഹേതുവുമുണ്ടായപ്പോൾ.	   
231 ഇങ്ങനെയോരോരോ മന്ദിരംതോറുമ	   
232 മ്മംഗലപ്പൈതൽ നടന്നു നേരേ	   
233 ചഞ്ചലലോചനമാരുടെ വെണ്ണയും	   
234 നെഞ്ചകംതന്നെയുമഞ്ചിടാതെ	   
235 കൈകളെകൊണ്ടുമപ്പുഞ്ചിരിത്തൂമയെ	   
236 ക്കൈതുടർന്നീടുമക്കണ്ണുകൊണ്ടും	   
237 ചാതലക്കവർന്നു കളിച്ചുതുടങ്ങിനാൻ	   
238 ഓലക്കമാളുന്ന ബാലരുമായ്.	   
239 ആനന്ദം നല്കുവാൻ മാലോകർക്കായിക്കൊ	   
240 ണ്ടാനായപ്പൈതലാമാദിദേവൻ	   
241 സ്നാനത്തിനായിട്ടു മാതാവു പോകുന്ന	   
242 കാലത്തപ്പാർത്തുനിന്നന്നൊരുനാൾ	   
243 വെണ്ണയും പാലുംവച്ചുള്ളകം പൂകിനാൻ	   
244 വേഗത്തിൽ നോക്കിക്കൊണ്ടങ്ങുമിങ്ങും.	   
245 തൂക്കിന നല്ലുറിതങ്കീഴിൽ ചെന്നിട്ടു	   
246 നോക്കിനിന്നീടിനാനൊട്ടുനേരം	   
247 ശബ്ദത്തിൽ ചേർന്നുള്ളൊരർത്ഥത്തെക്കാണ്മാനായ്	   
248 ശാബ്ദികനോർത്തങ്ങു നില്ക്കുംപോലെ.	   
249 പാരിച്ചു ഖേദിച്ചാൻ നീളമില്ലായ്കയാൽ	   
250 ഈരേഴു പാരുമളന്നവൻതാൻ.	   
251 എന്തിനി നല്ലതെന്നിങ്ങനെ തന്നിലേ	   
252 ചിന്തിച്ചുനിന്നു നുറുങ്ങുനേരം	   
253 ദൂരത്തുനിന്നൊരു പാഴുരൽ കൊണ്ടന്നു	   
254 ചാരത്തു ചാലക്കമഴ്ത്തിവച്ചാൻ	   
255 ഉന്നതി പോരാഞ്ഞു പിന്നെയതിന്മേല	   
256 ങ്ങുന്നതമായൊരു പീഠം വച്ചാൻ.	   
257 പെട്ടെന്നു പാഞ്ഞു കരേറിനാൻ തന്മീതെ	   
258 പൊട്ടനല്ലേതുമവറ്റിനെല്ലാം.	   
259 ചിത്തം തെളിഞ്ഞിട്ടു പുത്തനാം നല്ലുറി	   
260 എത്തിനിന്നങ്ങു പിടിക്കുന്നേരം	   
261 പീഠം പിരണ്ടു നിലത്തങ്ങു വീഴ്കയാൽ	   
262 ആടിത്തുടങ്ങിനാനങ്ങുമിങ്ങും.	   
263 ഭൂതലംതന്നിലേ തുള്ളിനിന്നീടുവാൻ	   
264 കാതരനായിട്ടു വന്നുകൂടീ.	   
265 ചാലക്കരഞ്ഞുതുടങ്ങിനാൻ പിന്നെയോ	   
266 ബാലകന്മാരുടെ ശീലമല്ലോ.	   
267 രോദനം കേട്ടൊരു മാതാവുതാനപ്പോൾ	   
268 ഓടിവന്നീടിനാൾ പേടിയോടെ,	   
269 ബാലകൻതന്നുടെ വേലയെക്കണ്ടിട്ടു	   
270 ചാലച്ചിരിച്ചങ്ങു ചെന്നെടുത്താൾ.	   
271 രോദനംതന്നെയും പോക്കിനിന്നീടിനാൾ	   
272 ആദരിച്ചീടുന്ന വാർത്തയോതി	   
273 വ്യർത്ഥമായുള്ളൊരു വേലയെച്ചിന്തിച്ചു	   
274 ദുഃസ്ഥനായുള്ളൊരു ബാലൻ, പിന്നെ	   
275 "എന്തിതെൻ പൈതലേ നിന്നുടെ സാഹസം"	   
276 എന്നവൾ ചോദിച്ചനേരം, ചൊന്നാൻ:	   
277 "സ്നാനത്തിനായി നീ പോകുന്നനേരമി	   
278 പ്പാൽവെണ്ണ സൂക്ഷിച്ചു വച്ചായല്ലീ	   
279 എന്നതു നോക്കട്ടെ എന്നങ്ങു ചിന്തിച്ചേൻ	   
280 എന്നിലേ, നീയങ്ങു പോയനേരം.	   
281 രാപ്പകലേറ്റവും ദണ്ഡിച്ചുനിന്നു നീ	   
282 വായ്പോടു കാച്ച്യ പാൽ വെണ്ണയെല്ലാം	   
283 പൂച്ചതാൻ വന്നു കുടിക്കൊല്ലായെന്നുള്ളൊ	   
284 രോർച്ചകൊണ്ടിങ്ങനെ ചെയ്തു ഞാനോ.	   
285 മുറ്റുമിപ്പാൽ വെണ്ണ സൂക്ഷിക്കയെന്നിയേ	   
286 മറ്റൊന്നു ചിന്തിച്ചിട്ടല്ല ചൊല്ലാം.	   
287 നിശ്ചയമായി ഞാൻ ചൊല്ലുന്ന വാർത്തകൾ	   
288 വിശ്വസിച്ചീടുകേ വേണ്ടുവമ്മേ!	   
289 വഞ്ചിക്കയെന്നുള്ളതെഞ്ചിത്തംതന്നുള്ളിൽ	   
290 തഞ്ചിനിന്നീടുവോന്നല്ല ചൊല്ലാം.	   
291 ഇല്ലാതതോർക്കിലോ പാപമുണ്ടായ്വരും	   
292 ചൊല്ലിനിന്നീടാമിന്നിന്നൊടിപ്പോൾ.	   
293 വെണ്ണ പാൽ കണ്ടു കൊതിക്കയില്ലിന്നും ഞാൻ	   
294 നിർണ്ണയിച്ചാലും നീയെന്നേ വേണ്ടു.	   
295 അപ്പാട്ടെപ്പൈതങ്ങൾ കാട്ടുന്നപോലെ ഞാൻ	   
296 നല്പാലെക്കാണുമ്പോഴുണ്ടോ കാട്ടൂ.	   
297 നന്മടിതന്നിലങ്ങെന്നെയും ചേർത്തിട്ടു	   
298 സമ്മാനിച്ചെന്മേനി പുല്കുന്നേരം	   
299 "എന്മകനാകിലോ നല്ലൊരു ശീലമു	   
300 ണ്ടെ"ന്നല്ലോയെന്നച്ഛൻ ചൊല്ലീതിന്നാൾ.	   
301 വഞ്ചനം മുമ്പായ ശീലക്കേടൊന്നുമേ	   
302 കിഞ്ചനയില്ലെനിക്കെന്നു വന്നു.	   
303 എന്നാലിപ്പാൽ വെണ്ണ കാത്തുനിന്നീടുവാൻ	   
304 എന്നോടു ചൊന്നാലുമെന്നേ വേണ്ടൂ.	   
305 ഈച്ചയ്ക്കുപോലും കൊടുക്കയില്ലെന്നും ഞാൻ	   
306 പൂച്ചയ്ക്കെന്നുള്ളതോ പിന്നെയല്ലോ.	   
307 രാപ്പകലാരാനും കാത്തുകൊള്ളായ്കിലോ	   
308 കോപ്പായമായിപ്പോം വെണ്ണയെല്ലാം.	   
309 കള്ളങ്ങളായുള്ള മാർജ്ജാരക്കൂട്ടവും	   
310 പിള്ളരുമുണ്ടു ചതിപ്പതിന്നായ്.	   
311 കേടുവരുന്നുണ്ടിപ്പാൽവെണ്ണയ്ക്കെന്നിട്ടു	   
312 ഖേദമുണ്ടുള്ളിലെനിക്കെപ്പൊഴും	   
313 എന്നതുകൊണ്ടു ഞാനിങ്ങനെ ചൊല്ലുന്നു	   
314 നിന്നുടെ ദണ്ഡങ്ങളോർത്തുതാനും.	   
315 തന്നുനിന്നീടുന്ന വെണ്ണ പാലെന്നി മ	   
316 റ്റൊന്നുമേ വേണ്ടീതില്ലിങ്ങെനിക്കോ."	   
317 മൂലോകവാസികൾക്കാലംബമായുള്ള	   
318 ബാലകനിങ്ങനെ ചൊന്നനേരം	   
319 തന്നിലേയോർത്തു ചിരിച്ചുനിന്നീടിനാൾ	   
320 ധന്യയായുള്ള യശോദയപ്പോൾ.	   
321 ബാലകന്തന്നെയും മാനിച്ചു മറ്റുള്ള	   
322 വേലയ്ക്കു പിന്നെത്തുനിഞ്ഞനേരം	   
323 പിന്നയും ചൊല്ലിനാൻ സുന്ദരനായുള്ള	   
324 നന്ദകുമാരകൻ മന്ദമപ്പോൾ:	   
325 "സ്നാനവുംചെയ്തുനീ നീയാഗമിപ്പോളവും	   
326 പാലിച്ചനല്ലോയിപ്പാൽ വെണ്ണ ഞാൻ	   
327 ഇങ്ങനെയുള്ളെനിക്കേതുമേ താരാതെ	   
328 എങ്ങു നീ പോകുന്നൂതെന്നമ്മേ! ചൊൽ?"	   
329 ഓമനപ്പൈതൽതാനിങ്ങനെ ചൊല്ലിത്തൻ	   
330 കോമളച്ചുണ്ടു പിളുർക്കുന്നേരം	   
331 ഉണ്ണിക്കൈതന്നിലേ വച്ചു നിന്നീടിനാൾ	   
332 വെണ്ണയെക്കൊണ്ടുപോന്നമ്മയപ്പോൾ	   
333 വെണ്ണയെക്കണ്ടൊരു കണ്ണന്താന്നേരം	   
334 വെണ്ണിലാവഞ്ചിച്ചിരിച്ചു ചൊന്നാൻ:	   
335 "ഒറ്റക്കൈതന്നിൽ നീ വെണ്ണ വച്ചീടിനാൽ	   
336 മറ്റെക്കൈ കണ്ടിട്ടു കേഴുമല്ലൊ.	   
337 മൂത്തവൻകൈയിൽ നീ വെണ്ണ വച്ചീടിമ്പോൾ	   
338 ആർത്തനായ് നിന്നു ഞാൻ കേഴുംപോലെ."	   
339 ഇങ്ങനെ കേട്ടവൾ വെണ്ണയ്ക്കു പിന്നെയും	   
340 അങ്ങു തിരിഞ്ഞു നടന്നനേരം	   
341 കൈയിലെ വെണ്ണയെപ്പയ്യവേ വായിലി	   
342 "ട്ടയ്യോ!" യെന്നിങ്ങനെ ചൊല്ലി, ചൊന്നാൻ:	   
343 "കള്ളനായുള്ളൊരു കാകൻതാൻ വന്നിട്ടെൻ	   
344 കൈയിലേ വെണ്ണയെക്കൊണ്ടുപോയി."	   
345 എന്നതു കേട്ടവളേറ്റംചിരിച്ചു നൽ	   
346 വെണ്ണയുംകൊണ്ടിങ്ങു വന്നു പിന്നെ	   
347 വൈകാതവണ്ണമക്കൈതവപ്പൈതൽതൻ	   
348 കൈകളിൽ രണ്ടിലും വെണ്ണ വച്ചാൾ.	   
349 വെണ്ണയെക്കണ്ടൊരു കണ്ണന്തന്നാനനം	   
350 വെണ്ണിലാവോലുന്ന തിങ്കൾപോലെ	   
351 പുഞ്ചിരിത്തൂമകൊണ്ടഞ്ചിതമാകയാൽ	   
352 ചെഞ്ചെമ്മേ നിന്നു വിളങ്ങീതപ്പോൾ.	   
353 വങ്കൊതി പൂണുന്ന പങ്കജലോചനൻ	   
354 തങ്കൈയിൽ വെച്ചൊരു വെണ്ണ നേരെ	   
355 വായ്മലർതന്നിലങ്ങാക്കിയിന്നാസ്വദി	   
356 ച്ചാമോദം പൂണ്ടു മിഴുങ്ങുന്നേരം	   
357 മിഥ്യയായുള്ളൊരു വാക്കിനെച്ചൊല്ലിനാൻ	   
358 സത്യമെന്നിങ്ങനെ തോന്നുംവണ്ണം:	   
359 "നിത്യമായ് പണ്ടു മിഴുങ്ങുന്നവണ്ണമേ	   
360 സത്വരമിന്നു മിഴുങ്ങുന്നേരം	   
361 മാറിൽ തടഞ്ഞു വിലങ്ങിച്ചു പോയിതേ	   
362 മാനിച്ചു നീ തന്ന വെണ്ണയമ്മേ!	   
363 ചാലത്തികന്നൊരു പാൽ കുടിച്ചെന്നിയേ	   
364 താളുന്നോന്നല്ലയിതെന്നുവന്നൂ	   
365 പാരാതെ നല്കേണം പാൽ കുടിച്ചീടുവാൻ	   
366 പാരം മയങ്ങുന്നു മേനിയെല്ലാം	   
367 വീർക്കുന്ന വീർപ്പു വിലങ്ങിച്ചുപോകുന്നു	   
368 തോർക്കേണം കാലമിതല്ലയല്ലീ"	   
369 ഇങ്ങനെ ചൊല്ലിത്തൻ കണ്ണിണതന്നെയും	   
370 പൊങ്ങിച്ചു വമ്പിൽ മിഴിച്ചു നിന്നാൻ.	   
371 ഇങ്ങനെകാകയാലുണ്മയെന്നിങ്ങനെ	   
372 തന്നിലേ നണ്ണിനോരമ്മ ചെമ്മേ	   
373 ഉൾപ്പേടിപൂണ്ടുനിന്നപ്പൈതൽക്കായിട്ടു	   
374 നൽപ്പാലെ നല്കിനാളപ്പൊഴേതാൻ	   
375 അപ്പാലുമുണ്ടവൻ നില്പോരു നേരത്ത	   
376 ങ്ങിപ്പൊഴോയെന്നവൾ ചോദിച്ചപ്പോൾ	   
377 എപ്പൊഴുമമ്മതന്നുൾപ്പൂവെ വഞ്ചിപ്പാൻ	   
378 കെല്പെഴും പുഞ്ചിരി തൂകിച്ചൊന്നാൻ:	   
379 "ഇപ്പോൾ ഞാനിങ്ങനെ ചൊല്ലാഞ്ഞതാകിലോ	   
380 നല്പാൽ നീ നല്കുന്നോളല്ലയല്ലൊ	   
381 അപ്പൊഴോ ഞാൻ നിന്നെയിങ്ങനെ വഞ്ചിപ്പൂ	   
382 വിപ്പൊഴെന്നുള്ളം കുളുർത്തുതല്ലൊ."	   
383 അമ്മയോടിങ്ങനെ സമ്മാനിച്ചന്നേരം	   
384 ഉണ്മയെച്ചൊന്നുള്ളൊരംബുജാക്ഷൻ	   
385 ഓലക്കംചേരുന്ന ബാലകന്മാരുമായ്	   
386 ലീലയ്ക്കു ചാലെ നടന്നാൻ പിന്നെ.	   
387 ആച്ചിമാരാളുന്ന വീടുതോറും നല്ല	   
388 പാച്ചോറും വെണ്ണയും കാച്ച്യ പാലും	   
389 രാപ്പകൽ ചെന്നു കവർന്നുനിന്നങ്ങനെ	   
390 പേപ്പെടുത്തീടിനാൻ വായ്പിനോടേ	   
391 "പാഴായ്മയേറുമിപ്പൈതല്ക്കു കണ്ടാലും	   
392 കേഴുമാറാകൂ നാമെന്നേ വേണ്ടൂ."	   
393 എന്നങ്ങു തങ്ങളിൽ ചൊന്നുനിന്നീടിനാർ	   
394 മന്ദിരേ നിന്നുള്ള സുന്ദരിമാർ.	   
395 "നിന്മകന്തന്നെയടക്കേണമെന്നു നാം	   
396 അമ്മയോടിപ്പൊഴേ ചൊല്ക നല്ലൂ"	   
397 എന്നങ്ങു ചൊന്നുള്ള സുന്ദരിമാരെല്ലാം	   
398 ഒന്നൊത്തുകൂടി നടന്നു നേരെ	   
399 നന്ദനൻ ചെയ്തുള്ള പാഴമയോരോന്നേ	   
400 നന്ദവിലാസിനിയോടു ചൊന്നാർ.	   
401 "ആഴിമാതാളുമിന്നിന്നുടെ പൈതല്ക്കു	   
402 പാഴമയേറുന്നു പാരമിപ്പോൾ	   
403 പാൽ വെണ്ണ ചാലക്കവർന്നുകൊണ്ടാലും തൻ	   
404 ബാലകനെന്നുമ്പോൾ ചേരുമല്ലോ	   
405 ഭാജനംകൂടെത്തകർത്തുകളയുന്നോൻ	   
406 വേദനയാകുന്നതെന്നതത്രെ	   
407 കാച്ച്യ പാൽ ചേർന്നുള്ള ഭാജനംതന്മൂട്ടിൽ	   
408 മൂർച്ചയേറീടുന്ന കോൽകൊണ്ടുടൻ	   
409 തോർത്തുകൊണ്ടണ്ണാന്നു വായും പിളർന്നുകൊ	   
410 ണ്ടാസ്ഥയിൽ നിന്നു നൽ പാൽ കുടിക്കും	   
411 കണ്ടുകൊണ്ടെങ്ങൾ തൽ പിമ്പേപോയ്ച്ചെല്ലുമ്പോൾ	   
412 മണ്ടിനാനെങ്ങാനുമെന്നിരിക്കും.	   
413 പൈതല്ക്കു നല്കുവാൻ പായസം നിർമ്മിച്ചു	   
414 പൈതലെത്തേടി ഞാൻ പോയനേരം	   
415 പായസമുണ്ടിട്ടു ഭാജനന്തന്നിലേ	   
416 ചാണകംകൊണ്ടു നിറച്ചു വെച്ചാൻ	   
417 അപ്പാട്ടെ വീട്ടിലേയച്ഛനു നല്കുവാൻ	   
418 അപ്പങ്ങൾ നിർമ്മിച്ചു നിന്നൊരുനാൾ	   
419 പാത്രത്തിലാക്കിയടച്ചങ്ങു ബന്ധിച്ചു	   
420 യാത്രയ്ക്കു പിന്നെ ഞാൻ പാർത്തനേരം	   
421 പിൻവാതിലൂടെയകത്തങ്ങു പൂകിനാൻ	   
422 പിള്ളരുമായിവന്നോടിയപ്പോൾ	   
423 തപ്പിനിന്നീടുമ്പോഴപ്പങ്ങൾ കാണായ	   
424 തപ്പിള്ളർക്കെല്ലാമേ നല്കി മുമ്പിൽ	   
425 താനുമെടുത്തുകൊണ്ടാസ്വദിച്ചീടിനാൻ	   
426 മാനിച്ചുനിന്നു മനം കുളുർക്കെ	   
427 ശുഷ്കങ്ങളായുള്ള ഗോമയലേശങ്ങൾ	   
428 ഒക്കവേ കൊണ്ടന്നപ്പാത്രന്തന്നിൽ	   
429 പൂരിച്ചു പിന്നെപ്പൊതിഞ്ഞുകെട്ടീടിനാൻ	   
430 ആരുമറിയാതെ മുന്നെപ്പോലെ	   
431 താനങ്ങു തന്നുടെ പിള്ളരുമായിട്ടു	   
432 യാനം തുടങ്ങിനാനൂനം നീക്കി	   
433 യാത്രയ്ക്കു കാലമണഞ്ഞൊരുനേരത്ത	   
434 പ്പാത്രവുമായി ഞാൻ മല്ലെ മൈല്ലെ	   
435 അപ്പാട്ടെ വീട്ടിലകത്തങ്ങു പൂകിനേൻ	   
436 അപ്പങ്ങൾ നല്കുവാനച്ഛനായി	   
437 കൂരിരുട്ടായൊരു മച്ചകന്തന്നിലെ	   
438 പാരം കുരച്ചുള്ളോരച്ഛനപ്പോൾ	   
439 കച്ചകംതന്നിലും മെച്ചമേ ചെന്നു ഞാൻ	   
440 അച്ഛൻറെ മുമ്പിലപ്പാത്രംതന്നെ	   
441 മെല്ലവേ വച്ചിട്ടു ചൊല്ലിനിന്നീടിനേൻ	   
442 എല്ലാരും വന്നങ്ങു നിന്നനേരം	   
443 "വേഴ്ചയിലേതാനുമുണ്ടു ഞാൻ കൊണ്ടന്നു	   
444 കാഴ്ചയായ് നല്കുവാനച്ഛനിപ്പോൾ"	   
445 എന്നതു കേട്ടവനേറിന മോദത്താൽ	   
446 നന്നായിതെന്നങ്ങു ചൊല്ലിപ്പിന്നെ	   
447 ഭാജനംതന്നെയഴിച്ചുവച്ചമ്പോടു	   
448 ബാലകന്മാർക്കെല്ലാം നല്കി മുമ്പിൽ,	   
449 ചുറ്റത്തിൽ വന്നിട്ടു ചുറ്റും നിന്നീടുന്ന	   
450 മറ്റുള്ളോർക്കായിട്ടും തെറ്റെന്നപ്പോൾ	   
451 തന്നുടെ കൈയിലും മൂന്നുനാലങ്ങനെ	   
452 നന്നായി വാരിപ്പിടിച്ചുകൊണ്ടാൻ.	   
453 കാതലായുള്ളൊരു കൈതവം പൂണുമ	   
454 പ്പൈതൽതാൻ ചെയ്തുള്ള വഞ്ചനത്തെ	   
455 കച്ചകമായിട്ടു കാണരുതായ്കയാൽ	   
456 അച്ഛനുമാരുമറിഞ്ഞതില്ലേ.	   
457 ചാണകം നാറുന്നൂതെന്തിതെന്നെല്ലാരും	   
458 ശങ്കിച്ചുനിന്നുടൻ വായിലാക്കി	   
459 വേഗത്തിൽ വച്ചു ചവച്ചോരുനേരത്തു	   
460 വേറൊന്നായ് വന്നു മുഖങ്ങളെല്ലാം	   
461 തൂമ കലർന്നൊരു തൂനഖംതന്നിലേ	   
462 തൂശി തറയ്ക്കുമ്പോഴെന്നപോലെ.	   
463 തങ്ങളിൽ തങ്ങളിൽ നോക്കിത്തുടങ്ങിനാർ	   
464 കൊഞ്ഞൾ കാട്ടുന്നോരെന്നപോലെ.	   
465 ആനനം കണ്ടാകിൽ തങ്ങളെന്നോർത്തിട്ടു	   
466 വാനരഞ്ചെന്നങ്ങു പൂണ്ടുതുംതാൻ.	   
467 ചിന്തയും പൂണ്ടുനിന്നെന്നെയും നോക്കിക്കൊ	   
468 ണ്ടെന്തിതെന്നെല്ലാരും ചൊല്ലിപ്പിന്നെ	   
469 ഓക്കാനിച്ചെല്ലാരുമോടിത്തുടങ്ങിനാർ;	   
470 ഊക്കത്തുടങ്ങിനാരുണ്ട ചോറും	   
471 ബാലകന്മാർക്കുമങ്ങച്ഛനും ചെഞ്ചെമ്മെ	   
472 ആലസ്യമായിത്തുടങ്ങീതപ്പോൾ.	   
473 പിന്നെയങ്ങെല്ലാരും വന്നുനിന്നെന്മുഖം	   
474 പിന്നെയും പിന്നെയും ചൂണ്ടിച്ചൂണ്ടി	   
475 കോപിച്ചു നിന്നങ്ങു വേപിച്ച മെയ്യുമായ്	   
476 പോ പറഞ്ഞീടിനാരായവണ്ണം	   
477 എല്ലാമേ കണ്ടു ചിരിച്ചുനിന്നീടിനാൻ	   
478 പിള്ളരുമായ് വന്നിക്കള്ളനപ്പോൾ.	   
479 ഖേദവും പൂണ്ടുനിന്നാനനം താഴ്ത്തി ഞാൻ	   
480 ഏതുമേ മിണ്ടാതെ പോന്നുകൊണ്ടേൻ.	   
481 ഇങ്ങനെ വന്നതിൻ കാരണമെന്തെന്ന	   
482 ങ്ങെന്നിലേ നണ്ണി ഞാൻ നിന്നനേരം	   
483 അഞ്ചനവർണ്ണൻറെ വഞ്ചനമെന്നതു	   
484 ചെഞ്ചെമ്മെ കേട്ടതപ്പിള്ളർ ചൊല്ലി.	   
485 "ഇങ്ങനെ പാഴമചെയ്തു തുടങ്ങിനാൽ	   
486 എങ്ങനെ ഞങ്ങൾ പുലർന്നുകൊൾവൂ?"	   
487 എന്നങ്ങുചൊന്നവൾ നിന്നൊരുനേരത്തു	   
488 മന്ദമായ് ചൊല്ലിനാൾ മറ്റൊരുത്തി:	   
489 "അഞ്ചനവർണ്ണൻറെ വഞ്ചനംതൊട്ടുള്ളൊ	   
490 രെഞ്ചൊല്ലു പൂകേണം നിഞ്ചെവിയിൽ.	   
491 അഞ്ചാതെ വന്നിവൻ വഞ്ചനം ചെയ്കയാൽ	   
492 നെഞ്ചകം മാഴ്കുന്നു ചെഞ്ചെമ്മേതാൻ.	   
493 രാപ്പകലിങ്ങനെ കാത്തുനിന്നീടാമോ	   
494 വായ്പോടു കാച്ച്യ പാൽ വെണ്ണയെല്ലാം?	   
495 കാത്തുനിന്നീടിലും കാരിയമില്ലേതും	   
496 ആസ്ഥയായ് വന്നിവൻ വഞ്ചിക്കുമ്പോൾ	   
497 കാറ്റുതാൻപോലുമകത്തങ്ങു പൂകാതെ	   
498 മാറ്റിനിന്നീടുമമ്മന്ദിരേ പോയ്	   
499 കാച്ച്യ പാൽ വെണ്ണ കവർന്നതു ചിന്തിച്ചാൽ	   
500 ഈശ്വരനെന്നേ ഞാൻ ചൊല്ലവല്ലൂ	   
501 ഉണ്ണിക്കിടാങ്ങളുറങ്ങുന്നനേരത്തു	   
502 നുള്ളിയുണർത്തി വശംകെടുക്കും.	   
503 ഗോക്കളെച്ചെന്നു കറന്നുനിന്നീടുന്ന	   
504 പാല്ക്കുഴ മെല്ലവേ തോത്തുവയ്ക്കും.	   
505 തീപ്പൊലിച്ചീടിന പാല്ക്കലംതങ്കീഴിൽ	   
506 തീക്ഷ്ണമായ് ചെഞ്ചെമ്മേ തീ കത്തിക്കും	   
507 ഇങ്ങനെയോരോരോ പാഴമ ചിന്തിച്ചാൽ	   
508 വിസ്മയമെന്നതേ ചൊൽവാനാവൂ.	   
509 ഇങ്ങനെ ചൊന്നവൾ മന്ദിച്ച നേരത്തു	   
510 മങ്ങാതെ ചൊല്ലിനാൾ മറ്റൊരുത്തി:	   
511 "മാനിനിമാരുടെ മൗലിയാം നിന്നോടു	   
512 ഞാനുമുണ്ടേതാനും ചൊല്ലുന്നിപ്പോൾ	   
513 പാഥോജലോചനേ! പാരിച്ചുനിന്നൊരു	   
514 പാഴമയേരുന്നു പൈതൽക്കിന്നാൾ	   
515 അങ്ങൊരു വീട്ടിലെക്കന്നിനെക്കൊണ്ടുപോ	   
516 ന്നെന്നുടെ വീട്ടിലൊളിച്ചുവച്ചാൻ	   
517 കന്നിനെക്കാണാഞ്ഞു ഖിന്നയായ് വന്നിട്ട	   
518 മ്മന്ദിരേ മേവുന്ന സുന്ദരിതാൻ	   
519 ദൈവജ്ഞനെക്കണ്ടു ചോദിച്ചനേരത്തു	   
520 ദൈവജ്ഞൻ ചൊല്ലിനാൻ മെല്ലെയപ്പോൾ	   
521 കള്ളരായുള്ളവർ കട്ടുകൊണ്ടാരിന്നി	   
522 ക്കന്നിനേയെന്നതു നിർണ്ണയിച്ചു.	   
523 ചാരത്തെ വീട്ടിലങ്ങെങ്ങാനുമുണ്ടത്രെ	   
524 ആരാഞ്ഞു ചെന്നാലും കാണാമിപ്പോൾ.	   
525 എന്നവൻ ചൊന്നതു കേട്ടോളക്കന്നിനെ	   
526 എങ്ങുമേ തേടിനടന്നു പിന്നെ	   
527 എന്നുടെ വീട്ടിലും വന്നൊരുനേരത്ത	   
528 ക്കന്നൊന്നു മെല്ലെക്കരഞ്ഞുതപ്പോൾ	   
529 എന്നുടെ കന്നിൻറെയൊച്ചയെന്നിങ്ങനെ	   
530 നിർണ്ണയം ചൊന്നവൾ നോക്കുന്നേരം	   
531 കൂരിരുട്ടായൊരു കോണത്തു കാണായി	   
532 ദൂരത്തുനിന്നൊരാക്കന്നുതന്നെ.	   
533 ചുറ്റും നിന്നീടുന്ന തോഴിമാർ കേൾക്കവേ	   
534 ചുറ്റവും കൈവിട്ടത്തോഴിയപ്പോൾ	   
535 "എന്നുടെ കന്നിനെക്കട്ടതു നീയത്രെ"	   
536 എന്നങ്ങു ചൊല്ലിനാളെന്നെ നോക്കി.	   
537 നാവും കടിച്ചുകൊണ്ടേതുമേ വല്ലാതെ	   
538 നാണവുംപൂണ്ടങ്ങു നിന്നു പിന്നെ	   
539 "നിന്നുടെ കന്നിനെക്കട്ടതു ഞാനല്ല"	   
540 എന്നു ഞാൻ ചൊന്നതു കേട്ടതോറും	   
541 പേ പറഞ്ഞീടിനാൾ കൂ പറഞ്ഞീടിനാൾ	   
542 വാ പറഞ്ഞീടിനാൾ പാപിയെന്നെ.	   
543 ഓടിവന്നീടിനാൻ ബാലരുന്താനുമായ്	   
544 നീടെഴുന്നീടുമിപ്പൈതലപ്പോൾ	   
545 പുഞ്ചിരിത്തൂമയും ചെഞ്ചെമ്മേ തൂകി നി	   
546 ന്നഞ്ചാതെ ചൊല്ലിനാൻ കൊഞ്ചിക്കൊഞ്ചി:	   
547 "പേശിനിന്നിങ്ങനെ നിങ്ങളിലുള്ളൊരു	   
548 പേമൊഴി കേട്ടു ചിരിപ്പതിന്നായ്	   
549 കന്നിനെക്കൊണ്ടെ മറച്ചതു ഞാനത്രെ	   
550 കള്ളരെന്നുള്ളതു ചിന്തിക്കേണ്ടാ"	   
551 ഇങ്ങനെ ചൊല്ലിത്തൻ പിള്ളരുമായിട്ടു	   
552 ഭംഗിയുംപൂണ്ടു നടന്നാൻ പിന്നെ.	   
553 പാഴനാമിന്നിവൻ പാഴമയ്ക്കേതുമൊ	   
554 ന്നാവതില്ലെന്നതു വന്നുകൂടി.	   
555 കോപിച്ചു ഞങ്ങൾ കയർപ്പതിന്നായിട്ടു	   
556 കോലുമായ് ചാരത്തു ചെല്ലുന്നേരം	   
557 കോമളച്ചുണ്ടു പിളുക്കിനിന്നീടുമ്പോൾ	   
558 ഓമനിച്ചീടുവാൻ തോന്നുമത്രേ.	   
559 കോപവും കോലും കളഞ്ഞുനിന്നെങ്ങളോ	   
560 കോമളപ്പൂമേനി പൂണുമപ്പോൾ.	   
561 പുഞ്ചിരി കാണുമ്പോൾ വഞ്ചനമെല്ലാമേ	   
562 ചെഞ്ചെമ്മേ ഞങ്ങൾ മറക്കുമത്രെ.	   
563 ശാസിച്ചിട്ടാകിലും യാചിച്ചിട്ടാകിലും	   
564 പാതിച്ചവണ്ണമടക്കേണം നീ	   
565 എന്നതേ ഞങ്ങൾക്കു ചൊല്ലിനിന്നീടാവൂ	   
566 തിന്നിവൻ ശീലങ്ങളോർത്തതോറും."	   
567 വല്ലവിമാരെല്ലാമിങ്ങനെയോരോരോ	   
568 അല്ലലെ നിന്നു പറഞ്ഞനേരം	   
569 പൈതലെച്ചെന്നു കയർത്തുനിന്നീടുവാൻ	   
570 ഏതുമേ വല്ലീല അമ്മയ്ക്കപ്പോൾ.	   
571 വല്ലവിമാരോടു ചൊല്ലിനിന്നീടിനാൾ	   
572 എല്ലാരും ചെഞ്ചെമ്മേ കേൾക്കുംവണ്ണം:	   
573 "എന്മകന്തന്നെക്കയർത്തുനിന്നീടു ഞാ	   
574 നെങ്ങനെ ചൊല്ലുവിൻ തോഴിമാരെ?	   
575 കോപത്തെക്കോലുമ്പോൾ പ്രേമത്തെക്കൊണ്ടല്ലോ	   
576 കോൾമയിർക്കൊള്ളുന്നു മെയ്യിലെങ്ങും	   
577 എന്മകനെന്നങ്ങു ചൊല്ലുവാനോങ്ങുമ്പോൾ	   
578 എന്മുല കാക ചുരന്നതെന്നാൽ	   
579 ശാസിപ്പൂവെന്നതോ ദൂരത്തുതായല്ലൊ	   
580 താർഡിപ്പൂവെന്നതോ പിന്നെയല്ലോ.	   
581 എമ്മകനോടു വെറുക്കൊല്ലായെന്നാലി	   
582 ന്നമ്മമാരായുള്ള നിങ്ങളാരും	   
583 കാരിയക്കേടുകൾ വന്നതിന്നെല്ലാമേ	   
584 പാരാതെ നല്കുവൻ ചൊന്നതെല്ലാം	   
585 ഇപ്പൈതൽ വഞ്ചിച്ച പാൽ തയിർ വെണ്ണകൾ	   
586 ക്കിപ്പോഴേ നിങ്ങളിരട്ടി കൊൾവിൻ.	   
587 പാൽക്കുഴ തോർത്തതിന്നെന്നുടെ നൽവെള്ളി	   
588 പ്പാൽക്കുഴ കൊണ്ടാലും പാർക്കവേണ്ടാ	   
589 മങ്കലം പോയെങ്കിൽ പൊങ്കലംതന്നെയും	   
590 ശങ്കയെക്കൈവിട്ടു നല്കുവൻ ഞാൻ.	   
591 മങ്കിണ്ണം പോയെങ്കിൽ പൊങ്കിണ്ണം നല്കാമേ	   
592 മങ്കിണ്ടി പോയെങ്കിൽ പൊങ്കിണ്ടിയും.	   
593 മറ്റെന്തിപ്പൈതൽ മയക്കിനിന്നുള്ളതും	   
594 തെറ്റെന്നു ചൊല്ലുവിൻ നല്കാമല്ലോ"	   
595 എന്നങ്ങു ചൊല്ലിന നന്ദവിലാസിനി	   
596 വന്നങ്ങു നിന്നുള്ളോരാച്ചിമാർക്കായ്	   
597 ചൊന്നതു ചൊന്നതു നല്കിനിന്നീടിനാൾ	   
598 നന്ദനന്തന്നിലുള്ളാസ്ഥയാലെ.	   
599 ദ്രവ്യങ്ങൾ വാങ്ങിന വല്ലവിമാരെല്ലാം	   
600 നിർവ്യഗ്രമാരായിപ്പോയിപിന്നെ	   
601 ഉണ്ണിയെച്ചെന്നങ്ങെടുത്തു നിന്നെല്ലാരും	   
602 തിണ്ണം തെളിഞ്ഞു പുണർന്നു നന്നായ്.	   
603 ആശയം പാരം കുളുർക്കയാൽ പിന്നെയ	   
604 ങ്ങാശിയും ചൊല്ലിനാരായവണ്ണം	   
605 പിന്നെയങ്ങെല്ലാരും തന്നുടെ തന്നുടെ	   
606 മന്ദിരം പൂകിനാർ വന്നവണ്ണം.
. . . . . . . . . . . . . . . . . . . . . . . .	   
607 ചങ്ങാതിമാരായ ബാലകന്മാരുമ	   
608 മ്മങ്ങാതെനിന്നുള്ള രാമനുമായ്	   
609 പൂഴിച്ചോറാടിക്കളിച്ചു നിന്നീടിനാൻ	   
610 ആഴിപ്പെണ്ണാളുമക്കാർവർണ്ണന്താൻ	   
611 മണ്ണു തിന്നീടിനാൻ കണ്ണനെന്നിങ്ങനെ	   
612 തിണ്ണംപോയ് ചെന്നിട്ടദ്ദാരകന്മാർ	   
613 മാതാവോടായിട്ടു ചൊല്ലിനിന്നീടിനാൻ	   
614 മാതാവുതാനതു കേട്ടനേരം	   
615 ഓടിച്ചെന്നങ്ങവൻ ചാരത്തു ചെഞ്ചെമ്മെ	   
616 പേടിപ്പിച്ചീടുവാനായിച്ചൊന്നാൾ:	   
617 "മണ്ണുതിന്നീടുന്നൂതെന്തിന്നു ചൊല്ലുണ്ണീ	   
618 വെണ്ണയും പാലും ഞാൻ താരാഞ്ഞീട്ടോ?	   
619 ചോറില്ലയാഞ്ഞോ മറ്റെന്തില്ലയാഞ്ഞു? നീ	   
620 ചൊൽവശനല്ലെന്നു വന്നു കൂടീ.	   
621 ശീലക്കേടിങ്ങനെ ചാല നീ കാട്ടുമ്പോൾ	   
622 കോലുകൊണ്ടേയിനിച്ചോദിക്കുള്ളൂ."	   
623 അമ്മതാനിങ്ങനെ ചൊന്നതു കേട്ടുള്ളൊ	   
624 രംബുജലോചനൻതാനും ചൊന്നാൻ:	   
625 "വെണ്ണയും കൈവിട്ടു മണ്ണുതിന്നീല ഞാൻ	   
626 നിർണ്ണയിച്ചാലുമിച്ചൊന്നതമ്മേ!	   
627 ബാലന്മാർ ചൊന്നതു നിർണ്ണയമെങ്കിലോ	   
628 വാ പിളർന്നീടാം നിൻ മുമ്പിലേ ഞാൻ."	   
629 "വാ പിളർന്നീടു നീ" എന്നവൾ ചൊല്കയാൽ	   
630 വാ പിളർന്നീടിനാൻ ബാലനപ്പോൾ.	   
631 മണ്ണിനെക്കാണ്മാനമ്മാതാവുതാനപ്പോൾ	   
632 കണ്ണൻതൻ വായിലേ നോക്കുംനേരം	   
633 മണ്ണെല്ലാമങ്ങവൻവായിലേ കാണായി	   
634 മണ്ണിനെയല്ലവൾ വിണ്ണും കണ്ടാൾ.	   
635 വിണ്ണിനെക്കാണ്കയാൽ വിസ്മയംപൂണ്ടവൾ	   
636 പിന്നെയും ചെഞ്ചെമ്മേ നോക്കുംനേരം	   
637 മറ്റുള്ള ലോകങ്ങളൊക്കവേ കാണായി	   
638 തെറ്റന്നപ്പൈതൽതൻ വായിൽത്തന്നെ	   
639 പാതാളലോകവും വേതാളലോകവും	   
640 ധാതാവിൻ ലോകവും കൂടെക്കണ്ടാൾ	   
641 ആഴികൾ കാണായിതാശകൾതോറുമു	   
642 ള്ളാനകൾതന്നെയും കാണായപ്പോൾ.	   
643 ആകാശം കാണായിതാദിത്യന്മാരെയും	   
644 കാർമുകിൽമാലയും താരങ്ങളും	   
645 മാമേരുമുമ്പായ ശൈലങ്ങളെല്ലാമ	   
646 മ്മാമയപ്പൈതൽതൻ വായിൽ കണ്ടാൾ.	   
647 ബ്രഹ്മനെക്കാണായി വിഷ്ണുവെക്കാണായി	   
648 നന്മുനിമാരെയും കാണായ്വന്നു	   
649 ഇന്ദ്രനെക്കാണായി ചന്ദ്രനെക്കാണായി	   
650 തിന്ദ്രാണിതന്നെയുമവ്വണ്ണമേ	   
651 രുദ്രനെക്കാണായി ഭദ്രനെക്കാണായി	   
652 രുദ്രാണിതന്നെയും കാണായ്വന്നു.	   
653 മന്ദാരം ചെമ്പകം ചന്ദനം ചേർന്നുള്ള	   
654 നന്ദനംതന്നെയും കണ്ടാളപ്പോൾ.	   
655 ഗോകുലം കാണായി ഗോപികമാരെയും	   
656 ഗോപന്മാർ നിന്നതും കാണായപ്പോൾ.	   
657 ധന്യനായുള്ളൊരു നന്ദനെക്കാണായി	   
658 തന്നെയും കാണായിതവ്വണ്മമേ.	   
659 വായുംപിളർന്നു തൻ ചാരത്തു നിന്നൊരു	   
660 മാമയന്തന്നെയും കാണായപ്പോൾ.	   
661 അന്തകന്തന്നുടെ മന്ദിരം കാണായി	   
662 തന്തകന്തന്നെയുമവ്വണ്ണമേ.	   
663 അന്തകൻതന്നുടെയാനനം കണ്ടപ്പോൾ	   
664 അന്തമില്ലാതോളം പേടിയായി.	   
665 കണ്ണുമടച്ചു വിറച്ചുനിന്നീടിനാൾ	   
666 "കണ്ണാ കാവേണ്ടാ"യെന്നോതിയോതി	   
667 ചൊല്ലിനാൾ മെല്ലെയപ്പൈതലോടന്നേരം	   
668 അല്ലൽപിണഞ്ഞുള്ളൊരുള്ളവുമായ്:	   
669 "പണ്ടെന്നും കാണാതപ്പാപിയെക്കാണ്കയാൽ	   
670 ഇണ്ടൽ മുഴുക്കുന്നു പാരമുള്ളിൽ	   
671 വാമുറുക്കേണമെൻ പൈതലേ നീയിപ്പോൾ	   
672 ചാകുന്നൂതുണ്ടു ഞാനല്ലയായ്കിൽ."	   
673 എന്നതു കേട്ടൊരു നന്ദകുമാരകൻ	   
674 മന്ദിച്ചുനില്ലാതെ വാ മുറുക്കി	   
675 അമ്മിഞ്ഞിക്കായിട്ടണഞ്ഞു ചെന്നീടിനാൻ	   
676 അമ്മതൻ ചാരത്തു കൊഞ്ചിക്കൊഞ്ചി.	   
677 വന്നണഞ്ഞീടുന്ന ബാലനെക്കണ്ടപ്പോൾ	   
678 നന്ദവിലാസിനി മന്ദിയാതെ	   
679 മെല്ലെന്നെടുത്തു പുണർന്നുനിന്നീടിനാൾ	   
680 പല്ലവം വെല്ലുമപ്പൂവലംഗം.	   
681 ബാലകന്തന്നുടെ വായിലേ കണ്ടതോ	   
682 വാമുറുക്കീടുന്ന നേരത്തെല്ലാം	   
683 സ്വപ്നമെന്നിങ്ങനെ നണ്ണി നിന്നീടിനാൽ	   
684 ഉല്പന്നജാഗരയെങ്കിലും താൻ	   
685 "എന്മകന്താനിതെ"ന്നിങ്ങനെയുള്ളൊരു	   
686 വന്മോഹം മേന്മേലെ പൊങ്ങുകയാൽ	   
687 ആനനന്തന്നിൽ മുകർന്നുനിന്നേറിനോ	   
688 രാനന്ദമാണ്ടു തെളിഞ്ഞു നിന്നാൾ. 
. . . . . . . . . . . . . . . . . . . . . . . .	   
689 വിണ്ണവർനാട്ടിനെ വെന്നുനിന്നീടുന്ന	   
690 പുണ്യമിയന്നുള്ള ഗോകുലത്തിൽ	   
691 മാലോകർക്കേലുന്ന മാൽ കളഞ്ഞീടുമ	   
692 മ്മാമയപ്പൈതൽ വിളങ്ങുംകാലം	   
693 സുന്ദരിമാരുടെ മൗലിയായുള്ളൊരു	   
694 നന്ദവിലാസിനിയന്നൊരുനാൾ	   
695 കാലത്തുണർന്നു തൻ ദാസിമാരെല്ലാർക്കും	   
696 വേലകളോരോന്നെ ചൊല്ലിപ്പിന്നെ	   
697 വൈകാതെ കണ്ടിട്ടു മത്തുമായ് ചെന്നു താൻ	   
698 തൈർ കടഞ്ഞീടിനാൾ മെല്ലെ മെല്ലെ	   
699 കണ്ണനെക്കൊണ്ടുള്ള പാട്ടെല്ലാമന്നേരം	   
700 തിണ്ണം തെളിഞ്ഞങ്ങു പാടിപ്പാടി.	   
701 കാഞ്ചിയെക്കൊണ്ടു മുറുക്കിനിന്നീടുന്ന	   
702 പൂഞ്ചേലതന്നുടെ കാന്തികൊണ്ടും	   
703 അമ്പിൽ ചുരന്നുള്ള കൊങ്കകൾതന്നുടെ	   
704 വമ്പുറ്റ കമ്പത്തെക്കൊണ്ടും പിന്നെ	   
705 മത്തു വലിക്കും കരങ്ങളിലാളുമ	   
706 ക്കങ്കണംതന്നുടെ രാവംകൊണ്ടും	   
707 ഗണ്ഡസ്ഥലങ്ങളെച്ചുംബിച്ചുനില്ക്കുമ	   
708 ക്കുണ്ഡലഷണ്ഡത്തിൻ കാന്തികൊണ്ടും	   
709 തൂവിയർപ്പേന്തിനോരാനനം കൊണ്ടുമ	   
710 പ്പൂമലർ തൂകുന്ന ചായൽകൊണ്ടും	   
711 പാരം വിളങ്ങുമപ്പാഥോജലോചന	   
712 പാരിച്ചു തൈർ കടഞ്ഞീടുമപ്പോൾ	   
713 അമ്മിഞ്ഞിതായെനിക്കെന്നങ്ങു ചൊല്ലിക്കൊ	   
714 ണ്ടമ്മതൻ ചാരത്തു ചെന്നാൻ കണ്ണൻ:	   
715 "എന്തമ്മേ നീയെനിക്കമ്മിഞ്ഞി താരാഞ്ഞ	   
716 തെന്നെ നീയിന്നു മറന്നായോ ചൊൽ?	   
717 അമ്മിഞ്ഞി താരാതെ തൈർ കടഞ്ഞീടുകിൽ	   
718 ചെമ്മെ പിണങ്ങുമീ നമ്മിലിപ്പോൾ"	   
719 ഇങ്ങനെ ചൊല്ലിക്കരേറിനാനന്നേരം	   
720 മംഗലംപൂണ്ടവൾതന്മടിയിൽ	   
721 ചേവടിതന്നിലെച്ചേറെല്ലാമമ്മതൻ	   
722 ചേണുറ്റ ചേലയിൽ തേച്ചു ചെമ്മെ	   
723 തന്മകൻ വന്നതു കണ്ടൊരുനേരത്തു	   
724 സമ്മോദം പൊങ്ങുന്നൊരമ്മയപ്പോൾ	   
725 ചാലച്ചുരന്നുള്ള നന്മുല നല്കിനാൾ	   
726 ചാപലംപൂണ്ടു പുണർന്നു മേന്മേൽ.	   
727 പല്ലവം വെല്ലുന്ന കാന്തി തഴച്ചുള്ള	   
728 മല്ലക്കരംകൊണ്ടു മെല്ലെ മെല്ലെ	   
729 അമ്മതൻ മാറിലലച്ചുകൊണ്ടങ്ങവൻ	   
730 നന്മുലയുണ്ടു ചിരിക്കുന്നേരം	   
731 പാകത്തിനായിട്ടു തീക്കൽച്ചോരു പാൽ	   
732 തൂകക്കണ്ടീടുന്നൊരമ്മയപ്പോൾ	   
733 നന്മുലയുണ്ണുന്ന നന്ദനന്തന്നെയും	   
734 ചെമ്മെയിരിഞ്ഞു വിടുത്തു നേരേ	   
735 വേഗത്തിൽ പോയപ്പോഴോമനപ്പൈതല്ക്കു	   
736 വേറൊന്നായ് വന്നിതു ഭാവമെല്ലാം.	   
737 കോപത്തെക്കോലുമക്കോമളപ്പൂമേനി	   
738 വേപത്തെപ്പൂണ്ടുതുടങ്ങീതപ്പോൾ	   
739 "എന്നെ വെടിഞ്ഞുള്ളൊരമ്മയെച്ചെഞ്ചെമ്മെ	   
740 എന്തുകൊണ്ടിന്നിനിത്തോല്പിപ്പൂ ഞാൻ?"	   
741 ഇങ്ങനെ നണ്ണുമ്പോൾ ചെമ്മുള്ളോരമ്മിക്ക	   
742 ല്ലങ്ങൊരു കോണത്തു കാണായ് വന്നൂ	   
743 കണ്ടൊരു നേരത്തു മണ്ടിച്ചെന്നങ്ങതു	   
744 കൊണ്ടുപോന്നീടിനാൻ കൊണ്ടൽവർണ്ണൻ.	   
745 വങ്കലംതന്നിലെ ചാട്ടി നിന്നീടിനാൻ	   
746 വങ്കനംപൂണുമക്കല്ലുതന്നെ	   
747 പൂത്തനായ്ക്കൊണ്ടുള്ളൊരക്കലമന്നേരം	   
748 പത്തുനൂറുണ്ടായിതൊന്നുകൊണ്ടേ	   
749 ഭാജനം പോകയാൽ ഭൂതലം ചെഞ്ചെമ്മേ	   
750 ഭാജനമായിട്ടു വന്നനേരം.	   
751 മീതേ പരന്നൊരു വെണ്ണയും വാരിയ	   
752 മ്മാധവൻ പോയൊരു കോണിൽ പുക്കാൻ.	   
753 പാരം തികന്നുള്ള പാലും തളർത്തമ്മ	   
754 പാരാതെ വന്നിങ്ങു നോക്കുന്നേരം	   
755 ബാലകൻ ചെയ്തൊരു വേലയെക്കണ്ടിട്ടു	   
756 ചാലെച്ചിരിച്ചു നുറുങ്ങു നിന്നാൾ.	   
757 എങ്ങിവൻ പോയിപോലെന്നതു കാണേണം	   
758 എന്നങ്ങു നണ്ണി നടന്നാൾ പിന്നെ	   
759 എങ്ങുമേ നോക്കി നടന്നുചെന്നീടുമ്പോൾ	   
760 അങ്ങൊരു കോണത്തു കാണായ്വന്നു.	   
761 വണ്ണംതിരണ്ടൊരു പാഴുരലേറീട്ടു	   
762 വെണ്ണയും വായിലിട്ടാദരവിൽ	   
763 പൂച്ചകൾക്കായിട്ടു നല്കി നിന്നീടിനാൻ	   
764 ഓർച്ചയിൽ നോക്കിക്കൊണ്ടങ്ങുമിങ്ങും	   
765 ചൂരക്കോൽ പൂണ്ടുള്ളൊരമ്മയെക്കാണായി	   
766 ചാരത്തു വന്നതു കോപിച്ചപ്പോൾ,	   
767 കണ്ടോരുനേരത്തു മണ്ടിത്തുടങ്ങിനാൻ	   
768 മണ്ടിനാളമ്മയും തൻപിന്നാലെ.	   
769 വായ്പെഴുന്നീടുന്ന ശാസ്ത്രങ്ങൾ ചൂഴറ്റു	   
770 രാപ്പകൽ തേടുന്ന വേദങ്ങൾക്കും	   
771 തൊട്ടു നിന്നീടുവാൻ കിട്ടാതെയുള്ളോനെ	   
772 പ്പെട്ടെന്നു ചെന്നു പിടിച്ചാളമ്മ.	   
773 ചീറ്റം തിരണ്ടുള്ളൊരുള്ളവുംപൂണ്ടുനി	   
774 ന്നേറ്റം കയർത്തു പറഞ്ഞു പിന്നെ	   
775 കോഴയും പൂണ്ടിട്ടു കേഴുമപ്പൈതലേ	   
776 കോൽകൊണ്ടു തല്ലുവാനോങ്ങുന്നേരം	   
777 ഉച്ചത്തിലാമ്മാറു കേണുതുടങ്ങിനാൻ	   
778 അച്ഛ! എന്നിങ്ങനെ ചൊല്ലിച്ചൊല്ലി	   
779 കണ്ണന്റെ കണ്ണുനീർ വീണതു കാകയാൽ	   
780 തന്നിലേ നണ്ണിനാളമ്മയപ്പോൾ.	   
781 "തല്ലുവാൻ പോരാതെ പൈകതലെത്തല്ലിനാൽ	   
782 വല്ലായ്മയായിട്ടേ വന്നുകൂടു	   
783 പേടിപ്പിച്ചീടേണമെന്നതേ ചെയ്യാവൂ	   
784 പെട്ടെന്നതിന്നു പിടിച്ചുകെട്ടു."	   
785 എന്നങ്ങു തന്നിലെ നണ്മണിനോരമ്മയ	   
786 ന്നിന്നൊരു നല്ലുരലോടു ചേർത്തു	   
787 അല്പമായുള്ളൊരു പാശവും കൊണ്ടുപോ	   
788 ന്നപ്പൈതൽതന്നുടൽ കെട്ടുന്നേരം	   
789 അപ്പാശം കിഞ്ചന നീളമില്ലായ്കയാൽ	   
790 അപ്പൊഴേ മറ്റൊന്നിയച്ചാളമ്മ.	   
791 എന്നതുതന്നെയുമങ്ങനെ കാണായി	   
792 പിന്നെയും മറ്റൊന്നിയച്ചാളപ്പോൾ	   
793 പിന്നെയും പോരാഞ്ഞു പിന്നെയും മറ്റൊന്നു	   
794 പിന്നെയും മറ്റൊന്നതിൻ പിന്നാലെ	   
795 തന്നുടെ വീട്ടിലെ പാശങ്ങളിങ്ങനെ 	   
796 ഒന്നൊന്നെ കൊണ്ടന്നു കെട്ടിക്കെട്ടി.	   
797 പിന്നെയും പോരാഞ്ഞിട്ടാച്ചിമാർവീട്ടിലും	   
798 നിന്നുള്ള പാശങ്ങൾ കൊണ്ടുപോന്നാൾ	   
799 ചാരത്തെ വീട്ടിലെപ്പാശങ്ങളെല്ലാമേ	   
800 ദൂരത്തെ വീട്ടിലെപ്പാശങ്ങളും,	   
801 ഒന്നഞ്ഞൂറായിരം പാശങ്ങൾ കൊണ്ടന്നു	   
802 കുന്നിച്ചു നിന്നങ്ങു കെട്ടിനിന്നാൾ.	   
803 കണ്ടുനിന്നീടുന്ന വണ്ടേലുംചായലാർ	   
804 മിണ്ടുവാൻ വല്ലീലയാരുമപ്പോൾ;	   
805 ഊക്കു പൊഴിഞ്ഞൊരു വിസ്മയം പൂണ്ടിട്ടു	   
806 മൂക്കിന്മേൽ കൈവച്ചു നോക്കിനിന്നാർ.	   
807 ദൂരത്തുനിന്നുള്ള വല്ലവിമാരെയും	   
808 ചാരത്തു ചാലെ വിളിച്ചുകൊണ്ടു	   
809 കമ്രമായുള്ളൊരു പൈതലായ്മേവുമ	   
810 ബ്രഹ്മത്തിൻ വൈഭവം കാട്ടിനിന്നാൾ;	   
811 "ആച്ചിമാരെ നിങ്ങളാശ്ചരിയം കാണ്മിൻ	   
812 ഈശ്വരനായോനോ എന്മകൻതാൻ	   
813 പാശങ്ങൾക്കെല്ലാമിമ്മേനിയോടേശുമ്പോൾ	   
814 നാശമേ കാണുന്നതെന്തിങ്ങനെ?"	   
815 എന്നങ്ങു ചൊല്ലി നടുങ്ങിനിന്നീടുമ	   
816 ന്നന്ദവിലാസിനിക്കേറ്റമപ്പോൾ	   
817 കൈയും തളർന്നിതു കാലും തളർന്നിതു	   
818 മെയ്യിലുമെങ്ങും വിയർത്തുകൂടി,	   
819 പാർത്തലംതന്നിൽ പതിച്ചുനിന്നീടിനാൾ;	   
820 ആർത്തി ചീർത്തേറ്റവും വീർത്തു പിന്നെ.	   
821 മാതാവിനുണ്ടായ ദീനത്തെക്കണ്ടിട്ടു	   
822 മാധവൻ ചാലെക്കനിഞ്ഞു മേന്മേൽ	   
823 കെട്ടുവാനായി വഴങ്ങിനിന്നീടിനാൻ	   
824 ഒട്ടുപോതിങ്ങനെ ചെന്നവാറെ	   
825 മാധവൻതന്നുടെ കാരുണ്യപൂരത്തിൻ	   
826 ഭാജനമായുള്ളോരമ്മയപ്പോൾ	   
827 മുമ്പിനാൽ കൊണ്ടന്ന പാശത്തെക്കൊണ്ടേയ	   
828 ത്തമ്പൈതൽതന്നെയും കെട്ടിനിന്നാൾ	   
829 ഉണ്ണിക്കിടാവുമപ്പാഴുരൽ പൂണ്ടുകൊ	   
830 ണ്ടുള്ളം കലങ്ങിക്കരഞ്ഞു നിന്നാൻ.	   
831 കണ്മുന്നിൽ പിള്ളർ കളിക്കുന്നതും കണ്ടു	   
832 കണ്ണുനീർ മെയ്യിലൊഴുക്കി മേന്മേൽ	   
833 മാതാവുതാനും മറ്റുള്ളവരെല്ലാരും	   
834 മാഴ്കാതെ പോയി മറഞ്ഞ നേരം	   
835 കാട്ടുമരങ്ങളെ നോക്കിനിന്നീടിനാൻ	   
836 വാട്ടമകന്നൊഴും ബാലകന്താൻ	   
837 ദൂരവേ കാണായി നീർമരുതായുള്ള	   
838 ദാരുക്കൾ രണ്ടുമിരട്ടയായി.	   
839 സൂക്ഷിച്ചു നോക്കിനിന്നുള്ളിലേ നണ്ണിനാൻ	   
840 സാക്ഷിയായ് മേവുമമ്മോക്ഷദന്താൻ,	   
841 "കേവലം പോരുന്ന പാഴ്മരമല്ലിതു	   
842 ദേവർഷിതന്നുടെയാജ്ഞയത്രെ.	   
843 വിത്തേശൻതന്നുടെ പുത്രന്മാരായി ര	   
844 ണ്ടുത്തമരായുള്ള ഗൂഹ്യകന്മാർ 	   
845 മദ്യവും സേവിച്ചു മാനിനിമാരുമാ	   
846 യുദ്യാനംതന്നിൽ കളിച്ചു പിന്നെ	   
847 താമരപ്പൊയ്കയിൽ ചെന്നങ്ങിറങ്ങീട്ടു	   
848 കാമവിനോദങ്ങൾ കോലുന്നേരം	   
849 നാരദൻ വന്നതു തെറ്റെന്നു കാണായി	   
850 നാരിമാരെല്ലാരും നാണിച്ചപ്പോൾ	   
851 തീരത്തു ചേർത്തുള്ള ചേലകളെല്ലാമെ	   
852 പാരാതെ ചെന്നങ്ങെയുത്തുടുത്താർ	   
853 ഗുഹ്യകന്മാരവരവ്വണ്ണമേ നിന്നാർ	   
854 ധിക്കരിച്ചമ്മുനി മുന്നിൽത്തന്നെ.	   
855 എന്നതു കണ്ടൊരു നാരദൻ നണ്ണിനാൻ:	   
856 "ഇന്നിവർതന്നെയടക്കേണം ഞാൻ	   
857 നാളെയുമിങ്ങനെയാചരിച്ചീടുമ്പോൾ	   
858 നാശമേ വന്നീടു നാളിൽ നാളിൽ	   
859 ശാപത്തെക്കൊണ്ടു മദത്തെയടക്കും ഞാൻ	   
860 ആപത്തു മേലിൽ വരാതവണ്ണം"	   
861 എന്നങ്ങു നണ്ണിന നാരദൻ ചൊന്നാന	   
862 ന്നിന്നവർ നന്മുഖം നോക്കി നേരെ:	   
863 "പാപങ്ങളിങ്ങനെ ചെയ്കയാലിന്നിങ്ങൾ	   
864 പാഴ്മരമായ്പോകയിന്നുതന്നെ	   
865 നന്ദകുമാരകൻ വന്നുതൊടുന്നനാൾ	   
866 നന്നായി വന്നീടുകെ" ന്നും ചൊല്ലി	   
867 നാരദൻ പാരാതെ പോകത്തുടങ്ങിനാൻ	   
868 നാരായണായെന്നു പാടിപ്പാടി.	   
869 അങ്ങനെയുള്ള മരങ്ങളിന്നിങ്ങനെ	   
870 അങ്ങതു കാണായതെന്നാലിപ്പോൾ	   
871 നാരദൻ ചൊന്നതു പാരാതെ ഞാനിന്നു	   
872 കാരിയമാക്കേണം എന്നു നണ്ണി,	   
873 മെയ്യോടു ചേർന്നൊരു പാഴുരൽതന്നെയും	   
874 മെല്ലെ വലിച്ചു നടന്നാൻ കണ്ണൻ	   
875 പാഴ്മരന്നിന്നതിഞ്ചാരത്തു ചെന്നതിൻ	   
876 പാഴിലേ നൂണു പുറപ്പെട്ടപ്പോൾ	   
877 പാഴുരൽ നേരേ വിലങ്ങിച്ചുപോകയാൽ	   
878 പാരം വലിച്ചു നടന്നാൻ കണ്ണൻ	   
879 ഉണ്ണിക്കിടാവു വലിച്ചൊരു നേരത്തു	   
880 തിണ്ണം കുലഞ്ഞു ഞെരിഞ്ഞു പിന്നെ	   
881 അമ്മരമൊന്നങ്ങു പൊട്ടിനോരൊച്ചകൊ	   
882 ണ്ടംബരമെങ്ങും നിറഞ്ഞുനിന്നു;	   
883 ഭൂതലംതന്നിൽ പതിച്ചുതായന്നേരം	   
884 ചേതന വേറിട്ട ദേഹംപോലെ	   
885 ദിവ്യജനങ്ങൾ മരങ്ങളിൽനിന്നപ്പോൾ	   
886 ഹവ്യവഹൽപ്രഭയെന്നപോലെ	   
887 ഉൽഗമിച്ചീടിനാരൂനവും നീക്കി നി	   
888 ന്നുൽഗദം പൂണ്ടവരൂഢമോദം	   
889 കെട്ടുപെട്ടീടുമപ്പൈതലെക്കാണ്കയാ	   
890 ലൊട്ടുപോൽ നോക്കിനാർ സൂക്ഷ്മമായി	   
891 കന്മഷവൈരിയെക്കാകയാൽ മാനസം	   
892 നിർമ്മലമായിട്ടു വന്നനേരം	   
893 നാരദൻ ചെന്നൊരു ശാപവും മോക്ഷവും	   
894 മാനസംതന്നിലങ്ങായിതപ്പോൾ	   
895 മൂലോകനായകനായിനിന്നീടുന്ന	   
896 ബാലകൻതാനിതെന്നുള്ളിൽ നണ്ണി	   
897 പുണ്യങ്ങൾ ചെയ്തുള്ള നാവുകൊണ്ടന്നവർ	   
898 കണ്ണനെത്തിണ്ണം പുകണ്ണുനിന്നാർ:	   
899 "പാലാഴിമാതുതൻ വാർമുലതന്നിലെ	   
900 മാലേയച്ചാറൂറും മാറുള്ളോനേ	   
901 പാലിച്ചുകൊള്ളേണം ഞങ്ങളെയെന്നുമേ	   
902 നീലക്കാർവർണ്ണരേ കൈതൊഴുന്നേൻ.	   
903 നാരദൻതന്നുടെ ശാപവാക്കെങ്ങൾക്കു	   
904 നേരേമറിച്ചിന്നു വന്നുകൂടി	   
905 അല്ലായ്കിലുണ്ടോയിന്നിന്നുടെ ചേവടി	   
906 ത്തെല്ലിനെക്കൂപ്പുവാൻ കൈവരുന്നൂ"	   
907 ഇങ്ങനെ ചൊന്നവർ വാഴ്ത്തിനനേരത്തു	   
908 മംഗലം പൊങ്ങുമമ്മാധവൻതാൻ	   
909 മെല്ലവേ ചൊല്ലിനാ "നെങ്കിലേ നിങ്ങളി	   
910 ന്നല്ലലും തീർത്തുടൻ നല്ലരായി	   
911 താവകമായുള്ള ദേശത്തെ നോക്കീട്ടു	   
912 പോവതിന്നായിത്തുടങ്ങിനാലും."	   
913 എന്നതു കേട്ടൊരു ഗുഹ്യകവീരന്മാർ	   
914 നന്ദകുമാരനെ വന്ദിച്ചപ്പോൾ	   
915 ഉത്തരയായുള്ള ദിക്കിനെ നോക്കിനി	   
916 ന്നത്തലും തീർത്തു നടന്നാർ ചെമ്മെ;	   
917 സ്വാവാസമായുള്ള മന്ദിരം തന്നിൽ പു	   
918 ക്കാവോളം ഭോഗങ്ങളാണ്ടു മേന്മേൽ	   
919 ബന്ധുക്കളായുള്ള ലോകരുമായിട്ടു	   
920 സന്തുഷ്ടരായി വസിച്ചാർ പിന്നെ.	   
921 ദാരു ഞെരിഞ്ഞുള്ളോരൊച്ചയങ്ങെല്ലാരും	   
922 ദാരുണമായിട്ടു കേട്ടനേരം	   
923 പേടിച്ചിതെന്തെന്നു ചൊല്ലിയുഴന്നിട്ടു	   
924 പേപ്പെട്ടു നോക്കി നടന്നു നേരെ	   
925 ശാഖികൾ വീണൊരു ഭൂതലംതന്നിലെ	   
926 ചാടിക്കൊണ്ടെല്ലാരും ചെന്നു പിന്നെ	   
927 "കാറ്റേതും കൂടാതെ പാഴ്മരം വീഴുവാൻ	   
928 കാരണമെന്തെന്നു ചൊല്ലുതിപ്പോൾ"	   
929 എന്നവർ ചൊന്നതു കേട്ടൊരു നേരമ	   
930 ന്നിന്നൊരു പൈതങ്ങൾ ചൊന്നാരപ്പോൾ:	   
931 "കാർമുകിൽവർണ്ണനിക്കാനനംതന്നിലെ	   
932 പ്പാഴ്മരംതൻ പാഴിൽ പൂകുന്നേരം	   
933 നേരേ വിലങ്ങുമുരലിങ്ങു വാരാഞ്ഞു	   
934 പാരം വലിച്ചൊരു നേരത്തപ്പോൾ	   
935 എട്ടു ദിക്കെങ്ങുമേ ഞെട്ടുമാറമ്മരം	   
936 പൊട്ടി നിലംതന്നിൽ വീണുടനെ;	   
937 അമ്മരംതന്നിൽനിന്നപ്പോഴിരുവരെ	   
938 ചെമ്മേയെഴുന്നതും കണ്ടു ഞങ്ങൾ,	   
939 കണ്ണനും തങ്ങളുംകൂടിപ്പറഞ്ഞവർ	   
940 തിണ്ണം വിളങ്ങി നുറുങ്ങു നിന്നാർ.	   
941 നിങ്ങളിങ്ങെല്ലാരും വന്നോരുനേരത്തു	   
942 തങ്ങളങ്ങെങ്ങാനും പോയ്മറഞ്ഞാർ,"	   
943 ബാലന്മാരിങ്ങനെ ചാലപ്പറഞ്ഞപ്പോൾ	   
944 ഗോപന്മാരാരും ചെവിക്കൊള്ളാഞ്ഞാർ	   
945 ബാലന്മാർ ചൊല്ലെല്ലാമുണ്മയായ് വന്നീടാ	   
946 ലീലയായ്പോമത്രെയെന്നു നണ്ണി.	   
947 ഈശനെന്നുള്ളൊരു ബോധമില്ലാതെയും	   
948 സംശയമായി ചിലർക്കു പിന്നെ.	   
949 "ഇങ്ങനെതന്നേയിതല്ലയല്ലീ ചെമ്മേ?"	   
950 എന്നവർ ചൊന്നതു കേട്ടനേരം	   
951 മറ്റുള്ള ഗോപന്മാരിങ്ങനെ ചൊല്ലിനാർ:	   
952 "മുറ്റുമിതിന്നു ചിരിക്കേവേണ്ടൂ.	   
953 ഭോഷത്വം നിങ്ങൾ പറഞ്ഞുതുടങ്ങിനാൽ	   
954 ശേഷിച്ചോരെല്ലാരും ഭോഷന്മാരാം	   
955 കാളയുണ്ടങ്ങൂട്ടു പെറ്റുകിടക്കുന്നു	   
956 നീളമുണ്ടായൊരു പാശം കൊണ്ടാ"	   
957 എന്നങ്ങു ചൊല്ലുന്ന വേലയോടൊക്കുമേ	   
958 യിന്നിങ്ങൾ ചിന്തിച്ചുരച്ചതെല്ലാം"	   
959 "പൈതങ്ങൾ ചൊന്നതു പട്ടാങ്ങായ്മേവുമോ	   
960 കൈതവമല്ലാതെയുണ്ടോ കാണ്മൂ"	   
961 മൂവാണ്ടു പൂകാതെ പൈതൽക്കിന്നിങ്ങനെ	   
962 ആവൊരു വേലയെന്നുണ്ടോ തോന്നി?	   
963 "ഇന്നിതിൻ കാരണം നന്ദകുമാരന	   
964 ല്ലെന്നതു ഞാൻതന്നെ തീർന്നുകൊള്ളാം."	   
965 തങ്ങളിലിങ്ങനെ ചൊല്ലിന ഗോപന്മാർ	   
966 തിങ്ങിനകൗതുകമാണ്ടു ചെമ്മെ	   
967 വേദന വേറിട്ടു വേഗത്തിൽ പോയങ്ങു	   
968 വേണുന്ന വേലകൾ മേവിനിന്നാർ.	   
969 അമ്മതാനന്നേരം തന്മകന്തന്നെയും	   
970 ചെമ്മെയെടുത്തുകൊണ്ടങ്ങു പോവാൻ	   
971 ചാലെത്തുനിഞ്ഞോരുനേരത്തു ചൊല്ലിനാൾ	   
972 നീലക്കാർവേണിമാരെല്ലാരോടും:	   
973 "എന്മകന്തന്നെക്കയർക്കുന്നേനല്ല ഞാ	   
974 നെന്നുമേയിങ്ങനെ തോഴിമാരെ	   
975 ഇന്നു ഞാനെന്മകൻതന്നെക്കയർത്തതോ	   
976 നന്നായെനിക്കു ഫലിച്ചുതല്ലോ.	   
977 ഇങ്ങനെയെന്മകൻതന്മേനി പൂണ്മൻ ഞാൻ	   
978 അങ്ങനെ ചെമ്മായാൽ പോരും ശീലം	   
979 ശീലമോ നന്നല്ല ബാലകനെന്നുള്ള	   
980 മാലോകർചൊല്ലെല്ലാം ഞാൻ പൊറുപ്പൻ	   
981 ഇങ്ങനെയെന്മകൻതന്മുഖം കാണുമ്പോൾ	   
982 എങ്ങനെ തോഴി കയർപ്പു ചൊൽ നീ?"	   
983 ഇങ്ങനെ ചൊന്നവൾ തന്നുടെ പൈതലെ	   
984 പൊങ്ങിനോരാനന്ദം പൂണ്ടുപൂണ്ടു	   
985 മറ്റുള്ള മാതരും താനുമായങ്ങനെ	   
986 തെറ്റെന്നു ചെന്നു തൻ വീടു പുക്കാൾ.